Annonce

I kølvandet på TV2-dokumentaren »Moskeerne bag sløret«, hvor det fremgår, at 80 procent af indvandrerkvinderne i Gellerup er på overførselsindkomst, ønsker Liberal Alliance i Aarhus Byråd nu en granskning af en række sager om førtidspension.

»I lyset af det høje antal udenlandske kvinder, der i Aarhus er placeret på førtidspension og det religiøse forbud, der tilsynladende eksisterer for at disse kvinder ikke må deltage på arbejdsmarkedet, ønsker Liberal Alliance at få undersøgt, hvad der reelt ligger bag det massive antal kvinder på førtidspension«, siger byrådsmedlem Lars Boje Mathiesen (LA).

Liberal Alliance kalder byrådets tilgang til integrationen i Gellerup »forfejlet«.

»Hvis vi vil løse integrationsproblematikken, bliver vi simpelthen nødt til at ændre vores nuværende naive tilgang til hvad der foregår. Vi har igennem mange år været medansvarlige for at opretholde disse parallelsamfund« siger Lars Boje Mathiesen.